OCEAN ลงนามบริหารคลังน้ำมันปาล์มให้ “โกลบอล อินเตอร์” รับรายได้ต่อเนื่อง 50 ลบ./ปี
OCEAN ลงนามบริหารคลังน้ำมันปาล์มให้ “โกลบอล อินเตอร์” รับรายได้ต่อเนื่อง 50 ลบ./ปี
21 ก.พ. 2562

ชัชชญา ไตรตระกูลชัย รองประธานกรรมการบริษัทและกรรมการผู้จัดการ บริษัท โอเชี่ยน คอมเมิรช จำกัด (มหาชน) หรือ OCEAN เปิดเผยว่า บริษัทเข้าทำสัญญาลงนามระยะยาวรับเป็นผู้บริหารจัดการคลังน้ำมันปาล์มให้กับ บริษัท โกลบอล อินเตอร์ จำกัด (GI) โดยมีนายนริศร พิณทอง รองกรรมการผู้จัดการ เป็นตัวแทนลงนาม ซึ่ง GI เป็นผู้ให้บริการคลังเก็บน้ำมันปาล์ม หนึ่งในคลังที่ใหญ่ที่สุดในประเทศไทย ซึ่งตั้งอยู่ที่ท่าเรืออเนกประสงค์ดอนสัก จังหวัดสุราษฎร์ธานี
สำหรับท่าเรืออเนกประสงค์ดอนสัก มีบทบาทและถือเป็นจุดยุทธศาสตร์สำคัญด้านการขนส่งสินค้าทางทะเล เป็นจุดรับส่งสินค้าจากภาคใต้ของประเทศไปสู่ฝั่งตะวันออกและท่าเรืออื่นๆ ในต่างประเทศ  ซึ่งสินค้าสำคัญที่ขนส่งผ่านท่าเรือคือ ผลิตภัณฑ์ปาล์มน้ำมัน
ด้านคลังน้ำมันปาล์มซึ่งตั้งอยู่บริเวณท่าเรืออเนกประสงค์ดอนสัก ให้บริการเช่าถังจัดเก็บน้ำมันปาล์มได้มากกว่า 60,000 ตัน ในปัจจุบัน และอยู่ระหว่างการขยายเพิ่มเป็นมากกว่า 200,000 ตัน
ทั้งนี้บริษัทจะได้รับค่าจ้างจากการเข้าบริหารจัดการคลังน้ำมันปาล์มมากกว่า 50 ล้านบาทต่อปี (สำหรับปริมาณ 60,000 ตัน) ซึ่งจะทำให้บริษัทมีรายได้อย่างสม่ำเสมอเข้ามา
โดยการเข้าบริหารคลังน้ำมันปาล์มดังกล่าวเป็นกลยุทธ์ที่สำคัญในการลดต้นทุนผลิตภัณฑ์น้ำมันปาล์ม ซึ่งจะทำให้บริษัทมีความได้เปรียบทางด้านราคาโดยเฉพาะค่าขนส่งกับคู่ค้า อีกทั้งจะทำให้บริษัทสามารถจัดเก็บน้ำมันปาล์มเพิ่มเติมสำหรับ safety stock ได้
“เราเล็งเห็นถึงความสำคัญในการหารายได้ที่แน่นอนให้บริษัท เพื่อเสริมสร้างความมั่นคง นอกเหนือจากงานเทรดดิ้งน้ำมันปาล์ม ที่รายได้ยังคงขึ้นอยู่กับปริมาณและราคาการซื้อขายในแต่ละวัน  การเข้าเป็นตัวแทนในการบริหารจัดการให้แก่ บริษัท โกลบอล อินเตอร์ จำกัด ในครั้งนี้จะส่งผลดีกับเราในทุกๆด้านคือ ด้านคลังน้ำมันปาล์ม-เราจะมีที่เก็บสต็อคน้ำมันปาล์มใกล้กับจุดขนส่งทางทะเล สามารถบริหารจัดการสต็อคได้อย่างเต็มประสิทธิภาพ
ด้านการขนส่ง-น้ำมันปาล์มที่ถูกเก็บไว้ที่คลังน้ำมันปาล์มใกล้ท่าเรือ จะถูกขนส่งตรงระหว่างท่าเรืออเนกประสงค์ดอนสักไปยังท่าเรือฝั่งตะวันออกซึ่งมีโรงกลั่นน้ำมันปาล์ม (B100)และน้ำมันพืชเพื่อใช้บริโภคตั้งอยู่ ลดภาระค่าขนส่งจากคลังอื่นมายังท่าเรือได้ อีกทั้งยังสามารถควบคุมค่าบริการในการขนส่งได้ ทั้งสองอย่างนี้จะลดต้นทุนในการผลิตน้ำมันปาล์ม ทำให้บริษัทมีอัตรากำไรจากการค้ามากขึ้น” นางชัชชญา กล่าว
อย่างไรก็ตาม การลงนามบริหารจัดการในครั้งนี้เป็นการเพิ่มขีดความสามารถในการดำเนินธุรกิจของบริษัทอย่างมีนัยสำคัญ โดยธุรกิจให้บริการคลังน้ำมันปาล์มและท่าเรือขนส่งสินค้าเป็นการต่อยอดและสนับสนุนกิจการปัจจุบันของบริษัทให้เติบโตและขยายไปได้อย่างกว้างไกลในอนาคต

ด้านราคาหุ้น OCEAN ณ เวลา 15.37 น. อยู่ที่ระดับ 4.28 บาท บวก 0.20 บาท หรือ 4.90% ด้วยมูลค่าการซื้อขาย 83.47 ล้านบาท